Lisaks elektronkirja saatmise ja uudisegruppide lugemise võimalustele on Internetis ka palju muid info edastusviise, mis võimaldavad siirdada ükskõik kui mahukat infot. Neist pruugitavamad on kaks süsteemi - FTP ja WWW . FTP ehk failiedastus (File Transfer Protocol) on Interneti teenus, mis määratleb infohulkade ehk failide ülekandmise korda ühest Internetti ühendatud arvutist teise. Failiedastuseks FTP abil tuleb teada kasutajanimesid ning paroole mõlemas arvutis. FTPd ehk failiedastust võib piltlikult võrrelda kolimisega tavaelus - ühest korterist või majast teise kolimisel peavad käepärast olema mõlema korteri võtmed, muidu see ju ei õnnestu. Digitaalinfo omapära on aga see, et kopeerimisel jääb ka algeksemplar puutumatult alles: seega kujutab failiedastus tegelikult failide kopeerimist ühest arvutist teise.